Document ID: 31998D0512

Komisijas Lēmums
(1998. gada 29. jūlijs),
ar ko principā atzīst par pilnīgu dokumentāciju, kas iesniegta sīkākai pārbaudei saistībā ar BAS 620H (tepraloksidīmu), S-metalohloru un SZX-0722 (iprovalikarbu) iespējamu iekļaušanu I pielikumā Padomes Direktīvai 91/414/EEK par augu aizsardzības līdzekļu laišanu tirgū
(izziņots ar dokumentu numuru C(1998) 2368)
(Dokuments attiecas uz EEZ)
(98/512/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 98/47/EK [2], un jo īpaši tās 6. panta 3. punktu,
tā kā Direktīva 91/414/EEK (turpmāk "Direktīva") paredz izveidot Kopienas sarakstu ar augu aizsardzības līdzekļu sastāvā atļautajām aktīvajām vielām;
tā kā dalībvalstu iestādēm ir iesniegta dokumentācija par Direktīvas I pielikumā iekļaujamām aktīvām vielām;
tā kā dokumentāciju par aktīvo vielu BAS 620H (tepraloksidīmu) BASF AG iesniedza Spānijas iestādēm 1997. gada 11. septembrī;
tā kā dokumentāciju par aktīvo vielu S-metalohloru SA Novartis Agro NV iesniedza Beļģijas iestādēm 1997. gada 1. augustā;
tā kā dokumentāciju par aktīvo vielu SZX 0722 (iprovalikarbu) Bayer AG iesniedza Īrijas iestādēm 1998. gada 30. martā;
tā kā minētās iestādes ir darījušas Komisijai zināmus pirmo pārbaužu rezultātus, kas pirmajā sīkākajā dokumentācijas pārbaudē iegūti attiecībā uz II pielikumā noteiktajām datu un informācijas attiecībā uz vismaz vienu augu aizsardzības līdzekli, kas satur attiecīgo aktīvo vielu - Direktīvas III pielikuma prasībām; tā kā vēlāk saskaņā ar 6. panta 2. punkta noteikumiem dokumentācija ir iesniegta Komisijai un citām dalībvalstīm;
tā kā dokumentācija par BAS 620H (tepraloksidīmu), S-metalohloru un SZX 0722 (iprovalikarbu) ir 1998. gada 21. aprīlī nodota Pastāvīgajai augu veselības komitejai;
tā kā direktīvas 6. panta 3. punkts paredz Kopienas līmenī apstiprināt, ka katrai dokumentācijai ir jāatbilst II pielikumā noteiktajām datu un informācijas prasībām un - attiecībā uz vismaz vienu augu aizsardzības līdzekli, kas satur attiecīgo aktīvo vielu - direktīvas III pielikuma prasībām;
tā kā šāds apstiprinājums ir nepieciešams, lai veiktu sīku dokumentācijas pārbaudi, kā arī lai dotu iespēju dalībvalstīm piešķirt pagaidu atļauju augu aizsardzības līdzekļiem, kas satur attiecīgo aktīvo vielu, attiecīgi ievērojot direktīvas 8. panta 1. punkta nosacījumus, īpaši nosacījumus par pilnīgu aktīvo vielu novērtējumu un augu aizsardzības līdzekļiem saskaņā ar direktīvas prasībām;
tā kā šāds lēmums neierobežo turpmāku datu vai informācijas pieprasīšanu no pieteikuma iesniedzēja, ja sīkākā pārbaudē atklājas, ka šāda informācija vai dati ir vajadzīgi lēmuma pieņemšanai;
tā kā dalībvalstīm un Komisijai ir skaidrs, ka Spānija veiks sīku dokumentācijas pārbaudi attiecībā uz BAS 620H (tepraloksidīmu), Beļģija - attiecībā uz S-metalohloru un Nīderlande - attiecībā uz SZX 0722 (iprovalikarbu);
tā kā Spānija, Beļģija un Īrija ziņos Komisijai tiklīdz iespējams, bet vēlākais - gada laikā, par pārbaužu secinājumiem, pievienojot ieteikumus par vielu iekļaušanu vai neiekļaušanu un dažādiem nosacījumiem, kas ar to saistīti; tā kā pēc šā ziņojuma saņemšanas sīka pārbaude ar visu dalībvalstu ekspertiem Pastāvīgajā augu veselības komitejā turpināsies;
tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
Turpmāk norādītā dokumentācija atbilst II pielikumā noteiktajām datu un informācijas prasībām un - attiecībā uz vismaz vienu augu aizsardzības līdzekli, kas satur aktīvo vielu - Direktīvas III pielikuma prasībām, ņemot vērā ieteiktos izmantošanas veidus.
1. Dokumentācija, ko Komisijai un dalībvalstīm iesniedza BASF AG saistībā ar BAS 620H (tepraloksidīma) kā aktīvas vielas iekļaušanu Direktīvas 91/414/EEK I pielikumā un par ko 1998. gada 21. aprīlī ziņots Pastāvīgajai augu veselības komitejai.
2. Dokumentācija, ko Komisijai un dalībvalstīm iesniedza SA Novartis Agro NV saistībā ar S-metolahlora kā aktīvas vielas iekļaušanu Direktīvas 91/414/EEK I pielikumā un par ko 1998. gada 21. aprīlī ziņots Pastāvīgajai augu veselības komitejai.
3. Dokumentācija, ko Komisijai un dalībvalstīm iesniedza Bayer AG saistībā ar SZX 0722 (iprovalikarba) kā aktīvas vielas iekļaušanu Direktīvas 91/414/EEK I pielikumā un par ko 1998. gada 21. aprīlī ziņots Pastāvīgajai augu veselības komitejai.
2. pants
Šis lēmums ir adresēts dalībvalstīm.
Briselē, 1998. gada 29. jūlijā

Labels: 0
3
6